
Padayon! 


Ang Partido, ang Hangaway 
sang Pumuluyo kag ang 
Pumuluyo ang Naga-isa kag 
Labaw nga Determinado 
agud Tapuson ang Pasista 
nga Tiraniya ni Duterte 

kag Isulong ang Demokratiko 
nga Rebolusyon sang 
Pumuluyo! 


Negros Island Regional Party Committee 
Disyembre 26, 2021 


ANG NEGROS ISLAND REGIONAL 
PARTY Committee (NIRPC) nagapakig- 
bahin sa tanan nga mga katapu kag 
kadre, mga Pulang hangaway kag 
kumander sang New People's Army 
(NPA), kag sa rebolusyonaryo nga 
mga pwersa kag pumuluyo sang 
Negros sa pagselebrar sang ika-53 
nga anibersaryo sang Communist 
Party of the Philippines (CPP). Sa 
sulod sang lima ka dekada, kag paagi 
sa mainantuson nga paghimakas kag 
sakripisyo nga wala naga-ulikid sa 
kaugalingon, ang rebolusyonaryo nga 
Partido sang Pilipino nga sahing 


mamumugon kag pumuluyo ang nag- 

angkon sang dalagku kag gagmay MLM 
nga mga kadalag-an sa Negros kag 

bug-os nga pungsod sa nagligad nga —— 
aa [963 

Halin sang ginpangunahan 
nga trabaho sang mga proletar- 
yado nga rebolusyonaryo nga 
mga pamatan-on kag progresibo 
nga mga tawong simbahan sa 
ulihi nga bahin sang 1960s kag 
sa pinaka-una nga NPA iskwad 
nga ginpadala sa Negros sang 
1969, apisar sang tuman nga 
mga kabudlayan, ang rebolusyo- 
naryo nga pwersa kag masa sa 
Isla ang nagpursige sa pagtukod 
sang Partido, Pulang hangaway 
kag rebolusyonaryo nga naga- 
hili-ugyon nga prente. Sa ulihi nga 
bahin sang 1980s, nalab-ot sang 
NPA sa Negros ang iya pi- 
nakataas nga kusog sa 800 nga 
pwersa kag naghulag sa mada- 
mu nga mga larangan nga 
epektibo nga ginasakop ang gi- 
nabulubanta dos tersya sa bilog 
nga isla. 

Apang diri man sa ulihi nga 
bahin sang 1980s nakomiter ang 
malala nga mga sayop sa wala 
kag tuo nga oportunismo nga tu- 
man ang halit sa rebolusyonaryo 
nga armado nga pwersa kag 
baseng masa sa Rehiyon. Sang 
1993, tuig matapos ginlunsar 
sang Komite Sentral sang CPP 
ang ika-duha nga dungganon 
nga kahublagan panadlong, na- 
balay ang probisyonal nga re- 
hiyonal nga pamunuan sang 
Partido, kag upod ang 60 ka Pu- 
lang hangaway kag signipikante 
nga bahin sang mga kadre sa 
urban, ginbaton ang hilikuton sa 
pagtukod liwat sang rebolusyo- 
naryo nga kahublagan sa Neg- 
ros. 

Ang 25 ka tuig nga rebo- 
lusyonaryo nga inagihan sa Isla 
sugod sang 1993 pasaka ang 
ginsumada sang NIRPC sang 
2019. Ini ang naghatag sa re- 
hiyonal nga pamunuan sang 
Partido, subongman sa madamo 
nga intermedya kag sandigan 
nga mga kadre, sang labi pa ka 
id-id nga ihibalo sa manggara- 
non nga rebolusyonaryo nga 
praktika sang Isla. Nakabulig 


.......... 


man ini sa pagpanday sang mas 
kusog nga proletaryado nga 
pag-isa sa Rehiyon nga nag- 
butang sa Partido sa mas maayo 
nga posisyon nga pamunuan ang 
rebolusyonaryo nga pwersa kag 
pumuluyo sa Negros sa militante 
nga pagbato batuk sa wala-un- 
tat nga kontrarebolusyonaryo 
nga pagpanalakay sang US- 
Duterte nga rehimen. 

Sa tunga sang pangkalibu- 
tanon nga pandemya kag gin- 
palawig nga pangkalibutanon 
nga resesyon, ang madugay na 
nga krisis sang malakolonyal kag 
malapyudal nga lokal nga naga- 
hari nga sistema ang labi nga 
naglala. Ang anum ka tuig nga 
pasistang teror sang rehimen 
US-Duterte, kriminal nga kapa- 
bayaan sa kaayuhan sang pu- 
muluyo, wala-pugong nga pag- 
gasto sa militar kabaylo sa 
ikaayong lawas kag iban pa nga 
serbisyo sosyal, wala-tupong nga 
pampubliko nga utang kag grabi 
nga burukrata nga korapsyon 
nga nagdala sa pumuluyo sa labi 
pa gid nga pagpanghimulos kag 
pagpamigos. Ini nga nagalala 
nga lapnagon nga kapigaduhon 
kag maka-alarma nga mas bru- 
tal nga kampanya sang pagpami- 
gos ang tuman nga mabatyagan sa 
Negros subongman bisan diin sa 
pungsod. 

Ginabug-os mayorya sang 
mga mangunguma, mamumugon 
sa uma kag mamumugon sa sen- 
trales, nga amu ang malawig na 
nga naga-abaga sang mabug-at 
nga pinakamalapad nga mono- 
crop nga ekonomiya sang tubo, 
ang mayorya sang 4.64 milyon 
nga mga Negrosanon ang labi pa 
nga naga-antus sa idalum sang 
US-Duterte nga rehimen. Ang 
maki-isa ka bahin nga pamaagi 
ni Duterte nga sundon ang neo- 
liberal nga dikta sang iya mga 
imperyalista nga amo ang labi 
nga naghatag ligwa sa dalagko 
nga mga agalon may duta kag 
komprador sa Isla nga mapalig- 


on ang ila nga kontrol sa 
malapad nga kadutaan, ipada- 
yon ang siglo na kadugay nga 
hasyenda nga sistema kag ang 
pinakabag-o apang pareho lang 
ka mahimuslanon nga moda 
sang operasyon kaangay sang 
ginatawag nga corporative kag 
aryendo nga eskima, kag wala 
katapusan nga panubuon ang 
sweldo sang mga mamumugon 
sa uma kag sentrales. 

Tiempo Muerto, ina nga tini- 
on sa kada tuig sang tuman nga 
gutom nga gina-eksperyinsya 
sang linibo ka mga mamumugon 
sa uma sa kada bulan nga wala 
sang obra, ang subong halos 
nalikop na ang bilog nga pa- 
nahon sang sini nga nag-agi nga 
mga tinuig, bangud ini sa ka- 
paslawan ukon hayagan nga 
pagpabaya sang gobyerno ni 
Duterte nga ihatag ang pang- 
ekonomiya nga kinahanglanon 
sang mga pumuluyo sa tunga 
sang ginpalawig kag militarista 

nga lockdown nga ginpatuman 
sini. 

Halos sa bilog nga nag-agi 
nga siglo, ang, ginpaidalum sa 
mga konsesyon sa mina, quarry 
kag pagpang-utod sang mga 
kahoy nga ginapanag-iyahan 
sang mga dumuluong ang ma- 
lapad nga erya sang kadutaan 
sang Isla nga sa kabug-osan 
nagalab-ot sa 1.33 milyon ek- 
tarya sa wala-untat nga pag- 
pangawat kag pagkaguba sang 
kina-iyahan, pagkadislokar sang 
dako nga numero sang mga 
mangunguma kag minorya halin 
sa duta nga ila madugay na nga 
ginatala-uma kag ginahimo nga 
tuman ka bulnerabli ang bilog 
nga mga komunidad sa mga ka- 
lamidad kaangay sa natabo ma- 
tapos sang bagyo nga Odette. 
Apang, sa pagkuha ni Duterte 
sang bisan ano kag tanan nga 
restriksyon sa mina, subong 
laban sa seguro ang pagpa- 
hanugot sang permiso sa pag- 
mina sa dalagko nga mga 
dumuluong nga kapitalista ka- 
bahin ang indi magnubo sa 60 ka 
libo nga ektarya sang kadutaan 
nga manggaranon sa minerales 
sa sur nga bahin sang Negros. 

Pareho sa iban nga bahin sang 
pungsod,  nagasalimuang ang 
pasista nga hubon ni Duterte sa 
paggamit sang kapintas sang es- 
tado kag pagkadominante sang 
militar sini batuk sa pumuluyo 
kag armado nga rebolusyon sa 
Negros. Sumugod sang gin- 
patuman ang Memorandum Or- 
der 32 tatlo ka tuig ang 
nagligad, ang Armed Forces of 
the Philippines (AFP) kag ang 
Philippine National Police (PNP) 
ang pabilin nga nagpakusog 
sang ila nga presensya sa duha 
ka probinsya sang Negros sa di- 
in subong nagalab-ot na sa gin- 
abulubanta 15 ka kombat 
batalyon nga ginabug-os mayor- 
ya sang mga tropa halin sa 303rd 
kag 302nd brigade subongman 
sang iban pa nga mga uhaw sa 


dugo nga mga yunit sang auxiliary, 
force multipliers kag mga asset. 

Sila ang responsable sa 
markado nga pagsaka sang 
kangil-ad nga pagpang-abuso sa 
kinamatarung sa Isla humalin 
sang ulihi nga kwarto sang 2018 
nga nakita sa masaker sang 
siyam ka mamumugon sa uma sa 
Sagay, ang pagpatay sa abo- 
gado sang pumuluyo nga si Atty. 
Benjamin Ramos, kag ang una sa 
madamu nga joint AFP-PNP 
“Sauron” nga operasyon. Sa tuig 
2021, may 24 ka insidente sang 
ekstra-hudisyal nga pagpamatay 
sa Negros ang nareport, nga 
nagdala sa kabilugan nga 121 
humalin sang nangin president 
si Duterte. Sa subong may yara 
sang ginabulubanta 130 ka mga 
detenidong politikal sa Isla, sa 
diin 20 ang iligal nga gin-aresto 
kag ginpreso sa sini lamang nga 
tuig. 

Indi maisip nga mga iban pa 
nga kaso sang paglapas sa taw- 
hanon nga kinamatarung kag 
internasyunal nga makatawo 
nga laye ang nakomiter sang 
mga pasista nga pwersa ilabi na 
sa mga lugar sa diin nabutang 
ang mga detatsment sang AFP 
para kuno sa ila ginatawag nga 
community support program 
apang sa pagkamatuod mga 
blockhouse nga gintuyo para 
panilagan kag punggan ang hu- 
lag sang pumuluyo kag sa diin 
ginalunsar ang mga naka-pokus 
nga operasyon militar. 

Samtang ginapaminsar sang 
AFP nga mapwersa nila nga 
magsungka ang NPA paagi sa 
lubos nga kusog militar, sa diin 
kabahin ang patarasak kag indi 
nagakasanto nga paggamit sang 
mga gamit pangkahawa-an kag 
kanyon, labi man ini nga naga- 
sandig sa tuman nga pag- 
panginto. Agud ipakita nga ma- 
dinalag-on ang kontra-rebo- 
lusyon kag yara ini sa husto nga 
banas nga malutos ang lima ka 
dekada na kadugay nga inaway 


Ang Isla sang Negros 
idalum sa 
rehimen Duterte 


15 kombat batalyon 
halin sa MO32 


24 kaso sang EJK 

20 iligal nga gin-aresto 
kag ginpreso 

11 peke nga engkwentro 
sa 2021 


121 EJKs 
130 detenidong politikal 
halin 2016 

Matuod, bisan sa aton 
pinakamadalum nga 
pagpangasubo sa 
kamatayon sa nag-agi nga 
tuig sang halangdon nga 
mga rebolusyonaryo sa 
diin aton subong 
ginahalad ang 
pinakamataas nga 
pagpasidungog bilang 
mga matuod-tuod nga 
martir kag baganihan 
sang pumuluyo, isganan 
ang Partido sa Negros kag 
nagapabilin nga may 
ikasarang kag 
determinado nga 
ipasulong ang 
demokratiko nga 
rebolusyon sang pumuluyo 
kag magbahin sa 
pungsodnon nga 
pag-abanse sang 
pangmalawigon nga 
inaway banwa. 


.......... 


banwa sa tunga-tunga sang 
2022, nagahimo-himo ang AFP 
sang wala untat nga mga peke 
nga pagpasurender sang mga 
NPA kag peke nga mga engkwen- 
tro. Sini lamang nga tuig sa 
Negros, may yara sang indi 
magnubo sa 11 ka kaso sa diin 
nagahambal ang AFP sang indi 
matuod nga engkwentro sa NPA 
kag sa diin ang. ginapresenta 
nga mga NPA kaswalti sa 
pagkamatuod mga sibilyan nga 
biktima sang EJK. 

Apang wala sang ano man 
nga grandyuso nga pagpakita 
sang pwersa, wala sang minilyon 
nga balor sang pagpaniplang sang 
estado ang maka-sustinir ukon 
makahatag sang absuluto nga 
bentaha sa indi-makatarunga- 
non nga todo-larga nga kontra- 
rebolusyonaryo nga gyera sang 
US-Duterte nga rehimen. Sa labi 
nga pagpaninguha ni Duterte 
nga magsabwag sang kapintas 
kag pagpaniplang, pat-od nga 
iya anihon ang kaugot sang 
nagadamu nga masa sang pumu- 
luyo nga naga-alsa sa pagbato 
agud tapuson ang iya nga tirani- 
ya. Kag samtang labi nga nabu- 
yagyag sa iya kaibuturan ang 
malakolonyal kag “malapyudal 
nga nagahari nga sistema, labi 
nga nagadamu ang nagakakum- 
binsi sa pagkamakatarunganon 
kag kakinahanglanon indi la- 
mang sa pagdala sini sa protes- 
ta sa kadalanan apang, labaw sa 
tanan, ang pag-usoy sa banas 
sang armado nga rebolusyon. 

Wala sang bisan anuman 
nga kontra-komunista nga pag- 
pangguba ang maka-utod sa 
higot nga naga-angot sa pumu- 
luyo kag NPA kag sa Partido nga 
nagapamuno sini. Sa halos ma- 
sobra katunga sang siglo, ang 
pumuluyo sang Negros kag bug- 
os nga pungsod ang nakahangop 
nga ang NPA ang ila kaugalingon 
nga hangaway kag dira ang mga 
Pulang hangaway kag komander 
ang ila pinakamaayo nga mga 


anak sang pumuluyo. Malawig 
na nga nahangpan sang pumu- 
luyo nga ang yara sa timon sang 
rebolusyon sa Pilipinas ang isa 
ka organisasyon sang pina- 
kamuklat sa sahi kag wala naga- 
ulikid sa kaugalingon nga mga 
rebolusyonaryo nga hugot ka- 
tampad nga mag-alagad sa 
pangmadali-an kag pangmala- 
wigon nga interes sang gi- 
nahimuslan kag ginapigos bisan 
pa sa panahon sang tuman nga 
kabudlayan. 

Matuod, bisan sa aton 
pinakamadalum nga pagpanga- 
subo sa kamatayon sa nag-agi 
nga tuig sang aton mga kaupod 
nga sanday Kerima Lorena Ta- 
riman, Marilyn Badayos, Flerida 
Ceballos, Cheene Dacalos, Jeren 
Vargas kag iban pa nga halang- 
don nga mga rebolusyonaryo sa 
diin aton subong ginahalad ang 
pinakamataas nga pagpasidu- 
ngog bilang mga matuod-tuod 
nga martir kag baganihan sang 
pumuluyo, isganan ang Partido 
sa Negros kag nagapabilin nga 
may ikasarang kag determinado 
nga ipasulong ang demokratiko 
nga rebolusyon sang pumuluyo 
kag magbahin sa pungsodnon 
nga pag-abanse sang pang- 
malawigon nga inaway banwa. 

Armado sang Marxismo- 
Leninismo-Maoismo ang Partido 
nagtinguha kag sa tanan nga 
panahon nagkuha sang mga 
leksyon halin sa rebolusyonaryo 
nga eksperyensya kag pag- 
pataas sini sa rebolusyonaryo 
nga teorya agud epektibo nga 
magiyahan ang masunod pa nga 
pag-uswag sang rebolusyonaryo 
nga praktika. Sa mga nagligad 
nga tinuig, ang Partido sa 
Negros may pila ka signipikante 
nga pag-uswag sa mga pag- 
paninguha sini sa sandigan, in- 
termedya kag abanse nga kurso 
sang Partido kag iban nga teore- 
tikal nga diskusyon, sosyal nga 
imbestigasyon kag pag-analisa 
sa sahi, mga pagtasa kag mga 

Sa palaabuton nga binulan, 
importante. nga ang mga 


kolektibo sa Partido sa tanan 
nga lebel nga masustini kag 
mapadayon ang pagsistematisa 
sang tanan nga pagpaninguha 
bisan pa sa tunga sa mabangis 
nga pasista nga pagpamigos. Sa 
tuod lang sa panahon sang 
kritikal nga tiempo nga ang 
ideolohikal nga hilikuton mapa- 
matud-an nga ilabi nga kina- 
hanglanon agud 'mapaseguro 
nga ang mga kadre kag kata- 
puan padayon nga nagatib-ong 
sang proletaryado nga panin- 
dugan, panan-awan kag metodo 
sa pagtungod sang ila mas 
nagadaku nga responsibilidad 
kag sa pagpangibabaw sa tuman 
nga mga kabudlayan. 

Ang Partido, NPA kag ang 
rebolusyonaryo nga aktibista 
nga masa sa Negros nagahiliusa 
sa kabilugan nga linya politika 
sang pungsodnon demokratiko 
nga rebolusyon paagi sa pang- 
malawigon nga inaway banwa. 
Sa subong nagapabilin ang Isla 
bilang pinakatambok nga sosyal 
kag pisikal nga tereyn sa diin 
ang mga larangan gerilya 
matukod kag mapa-uswag sa 
katuyuan nga mapatigayon ang 
agraryo nga rebolusyon kag pa- 
glunsar sang mga masunson kag 
malapnagon nga gerilya nga 
pakig-away base sa nagalapad 
kag nagadalum nga baseng 
masa. 

Ang 3rd Infantry Division 
nagapamilit nga ang North kag 
Southeast nga larangan gerilya 
ila na nawasak. Apang padayon 
ang operasyon militar sang AFP 
sa ginatumod nga lugar nga 
nagabunggo sang ila gina-ang- 
kon nga patalang. Ang matuod, 
ang lima ka larangan gerilya sa 
Rehiyon nagapabilin nga malig- 
on kag ara sa posisyon nga 
magtigayon sang integrado nga 
pamaagi sa pagtungod sang 
nagkalain-lain nga subong nga 


hilikuton sa armado nga paghi- 
makas, agraryo nga rebolusyon 
kag pagtukod sang baseng masa 
kag organo sang gahum politika. 

Gusto ipaggwa sang mga 
pasista nga butigon sa pumu- 
luyo nga wala na sang balor ang 
“pila nalang nga nabilin” sa ar- 
mado nga rebolusyon, ang mga 
yunit sang NPA sa lain-lain nga 
larangan gerilya sa Negros na- 
kalunsar sang 33 ka taktikal nga 
opensiba kag punitibo nga ak- 
syon sang 2021. Sa kabilogan ila 
namentina ang malapad nga 
bahin sang lugar nga napa-ida- 
lum sa sustenido nga atake sang 
AFP. Madinalag-on man sila nga 
nakapalapad sa iban nga lugar 
sa diin ang masa nga mangu- 
nguma mainit nga nagabaton sa 
ila, kag nahatagan sila sang 
malapad nga lugar para sa 
mani-obra samtang ginadingu- 
tan ang kaaway sang epektibo 
nga pukos sa ila strategy of en- 
circlement and gradual con- 
striction. 

Sa palaabuton nga binulan, 
importante sa mga komite sang 
Partido kag NPA sa Rehiyon ang 
paghatag sang nagaka-igo nga 
panahon agud lubos nga matasa 
ang subong nga kahimtangan sa 
gera kag sa kada pagbag-o, 
seryuso nga magtuon halin sa 
mga kakulangan kag pila ka pag- 
atras kag maghimo sang naga- 
kaigo kag mapanahon nga tikang 
para mapa-uswag ang pila ka 
nagapanguna nga aspeto sang 


ila politikal kag militar nga 
hilikuton. 
Ilabi na nga aton gina- 


paabot sa una nga anum ka bu- 
lan sa sunod nga tuig ang des- 
perado nga “katapusan nga 
pagduso” sang rehimen US- 
Duterte agud wasakon ang re- 
bolusyonaryo nga kahublagan sa 
Isla, mga Pulang hangaway kag 
mga komander kinahanglan nga 
magpaninguha tanan nga ma- 
ngin eksperto sa gerilya nga 
taktika sang konsentrasyon, dis- 


Importante sa mga komite 
sang Partido kag NPA sa 
Rehiyon ang paghatag sang 
nagaka-igo nga panahon 
agud lubos nga matasa ang 
subong nga kahimtangan sa 
gera kag sa kada pagbag-o, 
seryuso nga magtuon halin 
sa mga kakulangan kag 
pila ka pag-atras kag 
maghimo sang nagakaigo 
kag mapanahon nga tikang 
para mapa-uswag ang pila 
ka nagapanguna nga aspeto 
sang ila politikal kag 
militar nga hilikuton. 

persal kag 5 pagsaylo-saylo. 
Dapat nila pataason ang ila de- 
terminasyon kag mas pa nga pa- 
uswagon ang kapabilidad sa pa- 
glunsar sang madamuan nga 
taktikal nga opensiba nga mag- 
resulta sa pagkuha sang mga 
armas sang kaaway kag pagtaas 
sang armado nga kusog sang 
NPA. 

Dapat sila nga magpadayon 
agud husto nga moaisapraktika 
ang prinsipyo sa paglunsar sang 
malapnagon kag masunson nga 
gerilya nga pagpakig-away base 
sa nagalapad kag nagadalum 
nga baseng masa. Dapat sila 
pabalod-balod nga magpalapad 
sa mga larangan gerilya kag 
magtukod sang mga bag-o. 
Dapat sila magtukod sang 
baseng masa indi lang sa mga 
nabukid nga lugar kundi sa mga 
intermedya nga tereyn kag pa- 
tag sa diin madamu nga pumu- 
luyo ang nagapuyo. 

Padayon nga ginalunsar ang 
agraryo nga rebolusyon sa 
Negros, isa sa mga madugay nga 
balwarte sang monopolyo sa 
duta kag sistema nga hasyenda. 
Sa inspirasyon sang militansya 
sang hukbo sang pumuluyo, ang 
imol nga mangunguma kag 
mamumugon sa uma, nag-or- 
ganisa sa ila hanay agud iduso 
ang pagpanubo sa arkila sa 
duta, pagpataas sa sweldo kag 
iban pa nga demokratiko nga 
mga demanda. 

Nagasabat sa kahimtangan 
sang pandemya, ang mga lokal 
nga organo sang gahum politika 
nanguna sa kampanyang masa 
para sa produksyon sang pagka- 
on kag herbal nga bulong kag 
edukasyon sa ikaayong lawas. 
Pagkatapos maigo sang ma- 
baskog nga bagyo nga Odette 
ang Isla sang Negros, ang mga 
lokal nga sanga sang Partido, 
mga yunit sang NPA kag mga 
organisasyon masa gilayon nga 
nagmobilisa sang mga pagbulig 
kag rehabilitasyon. 


.........e. 


Sa palaabuton nga binulan, 
samtang aton nga ginalauman 
ang krisis nga labi nga magdala 
sang tuman nga kabudlayan sa 
mga masa, importante nga ang 
kontra-pyudal kag iban pa nga 
demokratiko nga kampanyang 
masa sa kaumhan ang magalab- 
ot sa mas malapad nga sakop 
agud mas madamo pa nga mga 
mangunguma kag. mamumugon 
sa uma ang magabenepisyo halin 
sa kongkreto nga ekonomiko nga 
kadalag-an kag halin sa mala- 
halon nga politikal kag organisas- 
yonal nga leksyon nga mahatag 
sang militante kag kolektibo nga 
paghimakas. 

Ang ligal nga demokratiko 
nga kahublagan masa sa mga 
kasyudaran sa Negros naga- 
padayon sa pag-abanse sa mga 
nagligad nga tuig bisan pa sa 
nagapadayon nga pasista nga 
tikang kontra sa mga progresibo 
nga organisasyon masa kag mga 
alyansa. 

Ang mga mamumugon, imol 
nga taga-syudad, empleyado sa 
gobyerno, mga manunudlo, pro- 
pesyunal sa ikaayong lawas kag 
mga estudyante ang napukaw, 
na-organisa kag napahulag sa 
kampanya sa pagpataas sang 
sweldo, disente nga puluy-an, 
debt holidays, subsidyo kag ayu- 
da, libre nga serbisyo medikal 
kag hilway nga pagbalik sang 
face-to-face classes kag iban pa 
nga makatarungan nga mga de- 
manda sa panahon sang tuman 
nga krisis ekonomiya kag sa 
pandemya. Ang sektor sang 
simbahan mas nangin magahud 
sa pagkondena sang pagpa- 
ngawat kag korapsyon kag sa 
pagpangita sang hustisya para 
sa nagadaku nga numero sang 
biktima sang terorismo sang es- 
tado. 

Sa palaabuton nga mga binu- 
lan, malahalon nga ang de- 
mokratiko kag makipungsodnon 
nga mga pwersa sa Rehiyon 
magkuha sang pinakamataas 


nga inisyatiba agud ululupod 
nga hugpungon ang mga 
mamumugon kag mga mangu- 
nguma, peti-burgis sa urban, 
nahanunga nga pwersa kag mga 
taktikal nga mga alyado sa kon- 
serbatibo nga oposisyon, agud 
pormahon ang malapad nga 
kahublagan masa nga determi- 
nado nga tapuson ang tiraniko 
nga paghari sang rehimen 
Duterte kag pasabton siya sa iya 
madamu nga makasiligni nga 
krimen. 

Dapat nila nga hublasan kag 
pamatukan ang plano ni Duterte 
nga dayaon ang maabot nga 
eleksyon presidensyal pabor sa 
iya nga dunot nga hubon sang 
madugay na nga naguba nga 
mga utok sa pagpangawat sang 
anay pasista kag papet nga mga 
rehimen kag seguruhon nga indi 
mapasakaan sang kaso kag 
maaresto bisan lampas pa sa iya 
termino. Dapat nila nga ubos- 
kusog nga pamatukan ang pag- 
balik sang mga Marcos sa 
Malacarang. 

Agud epektibo nga mapa- 
tuman ang mas nagakomplikado 
kag mapanghangkat nga mga 
rebolusyonaryo nga hilikuton sa 
palaabuton nga mga binulan kag 
tinuig nagkinahanglan nga ang 
Partido magpalapad sang iya 
katapuan sang pila ka pilo kag 
pataason ang kapasidad sang 
proletaryado nga pagpamuno 
sang mga kadre kag katapu. Sa 
diyalektika, ang pag-abanse sang 
aton politikal kag militar nga 
hilikuton kinahanglan magresulta 
sa rekrutment sang bag-o nga 
mga katapu sang Partido, sa 
pormasyon sang mga bag-o nga 
grupo kag mga sanga sang 
Partido kag padayon nga pagpa- 
uswag sang mga kadre kag 
katapu sang Partido sa lain-lain 
nga mga lebel. 

Ang padayon nga rebolusyo- 
naryo nga espirito sang Partido 
nagahatag inspirasyon sa pu- 
muluyo sang pinakamadalum 

nga mga pamaagi nga bisan ang 
paghari sang pasista nga kakug- 
mat kag pagpaniplang nga 
nagapangibabaw subong sa bi- 
log nga pungsod indi ma- 
kapugong sa paghandum kag 
pagpakig-away para sa palaabu- 
ton nga tunay nga pungsodnon 
nga kahilwayan kag sosyal nga 
liberasyon. Nagaluntad ang tu- 
man ka pabo-rable nga sitwasyon 
sa paglunsar sang armado nga 
rebolusyon kag ang Partido ang 
nagapamuno sa pumuluyo kag 
sa ila Pulang hangaway sa pag- 
pakig-away sa pasista nga tira- 
niko kag lubos nga kontra re- 
bolusyonaryo nga gera. Ang 
Partido, ang NPA kag ang re- 
bolusyonaryo nga kahublagan 
sang pumuluyo determinado nga 
lutuson ang imperyalismo, buru- 
krata kapitalismo kag pyudalis- 
mo. 

Ang padayon nga pagtipon 
sang tanan nga rebolusyonaryo 
nga kusog lubos nga kina- 
hanglanon agud dal-on ang 
pangmalawigon nga inaway ban- 
wa sa katapusan nga halintang 
sa estratehiko nga depensiba 
padulong sa halintang sang es- 
tratehiko nga pagkapatas. Ang 
ideolohikal, politikal kag organ- 
isasyonal nga tikang sang 
Partido sa nagligad nga mga 
tinuig nagbutang sa rebolusyo- 
naryo nga pwersa kag sa pumu- 
luyo sa pinakalig-on nga posisyon 
sa diin dugang nga mapasulong 
sa palaabuton nga tinuig tubtob 
nga makomplito ang demok- 
ratiko nga rebolusyon sang 
pumuluyo kag sa pagsugod sang 
masunod nga halintang sang 
sosyalista nga rebolusyon. 


#CPP53, ginsaulog! 


GINSAULOG SANG NAGKALAIN-LAIN NGA YUNIT sang Partido, 
NPA kag mga rebolusyonaryo nga organisasyon masa sa Negros 
ang ika-53 nga anibersaryo sang CPP sang Disyembre 26, 2021. 

Sa pahayag nga ginpagwa sang Apolinario Gatmaitan Com- 
mand ang rehiyunal nga kumand sang NPA sa isla sang Negros 
(AGC-NPA), nagapanawagan ini nga saulogon ang ika-53 nga 
anibersaryo sang CPP kag determinado nga isulong ang inaway 
banwa kag paslawon ang Oplan Kapanatagan sang US-Duterte 
nga rehimen. 

“Sa husto nga pagpamuno sang Partido napreserba ang re- 
bolusyonaryong kusog tubtob natukod ang lima ka larangan sa 
bilog nga isla sang Negros. Ini nga mga kadalag-an sa pag- 
pamunu sang Partido ang dapat naton saulugon kag pasidung- 
gan,” suno kay Ka Juanito Magbanua, tagpamaba sang 
AGC-NPA. 


Leonardo Panaligan Command. Naghiwat sang pagtipon ang 
mga kadre kag katapuan sang Partido, mga Pulang kumander 
kag hangaway upod ang mga likom nga organisasyon masa 
paagi sa pagpanumpa liwat sa Partido kag kultural nga 
presentasyon agud selebrahon ang mga kadalag-an sa 
nasambit nga anibersaryo. 

Sa pahayag sang LPC-NPA ginpatpat sini ang mga kadalag- 
an nga nalab-ot sa ideolohiya, politika kag organisasyon sa tuig 
2021. 

Suno kay Ka JB Regalado, tagpamaba sang LPC-NPA, na- 
kapalapad sang tubtob 1096 ang katapuan sang mga organisas- 
yong masa, nakalunsar sang agraryong rebolusyon kag 28 ar- 
madong aksyon. 

“Sa kabilugan, nagapakita nga paslaw ang rehimen US- 
Duterte sa iya nga Oplan Kapanatagan kag kontra-insurhensya 
nga kampanya batok sa pagdugmok sang CPP-NPA kag re- 
bolusyonaryo nga kahublagan sa pihak sang garbuso kag korap 
nga NTF-ELCAC sa tunga sang pandemya sa COVID-19 kag natu- 
ral nga kalamidad,” dugang ni Regalado. 


Mount Cansermon Command. Ginhiwat ang selebrasyon 
paagi sa pagpasumpa sang mga bag-o nga mga katapu sang 
Partido kag Hukbo subongman paagi sa mga pangkultura nga 
presentasyon. 


Roselyn Jean Pelle Command. Ginselebrar sang RJPC-NPA 
ang anibersaryo sang CPP nga may mabakod nga determi- 
nasyon nga mapataas ang halintang sang inaway banwa kag 
positibo nga panan-awan nga malab-ot ang lubos nga kadalag- 
an. 

Kabahin sa ila mga nalab-ot amu ang pagpanguna sa 
pagtukod sang mga komunal nga ulumhan kag pangisdaan kag 
pag-areglo sa pagpanagtag sang ayuda bilang sabat sa 
pandemya, naghanas sa hilikuton medikal kag nagpanagtag sang 
herbal nga mga bulong, kag nag-athag sa importansya sang 
bakuna batuk sa Covid-19. Naghimo man ini sang atubangay nga 
klase kag nagbulig sa modyul sang mga estudyante. 

Rachelle Mae Palang Command. Samtang sa pahayag sang 
RMPC-NPA, tuman ka matingkad ang ila pagpaninguha sa 
paghimakas sa atubang sang malala nga pagpamigos kag bru- 
tal nga taktika nga ginapatuman sang tiraniko nga Duterte kag 
sang iya pasista nga ido-ido sa ila kontra-rebolusyonaryo nga 
gera. 

“Tuman ka layo sa ginhambal nga nawasak na, ang larangan 
gerilya sa Southeast Negros padayon nga nagakonsolida sa iya 
baseng masa kag nagapalapad sang iya mga erya,” suno kay Es- 
trella Banag-banag, tagpamaba sang RMPC-NPA. 


Ang nasambit nga mga aktibidad ang madinalag-on nga 
natigayon sa pihak sang wala-untat nga operasyon kag atake 
sang AFP kag PNP. HP 


